Author: Lenka Jánošíková
Last saved by: Katarína Lutherová
Company: MZ SR

Predkladacia správa

Návrh zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých  sa predkladá na základe Plánu legislatívnych úloh vlády Slovenskej republiky na rok 2008. 

            Dôvodom predloženia je zmena zavedenia povinnosti pre všetky zdravotné poisťovne predkladať rozpočty na schválenie do vlády, úprava preukazovania platobnej schopnosti, úprava prerozdeľovacieho mechanizmu, úprava mandátnej správy pohľadávok – rovnaké podmienky pre všetky zdravotné poisťovne, zmena termínov na vykonanie ročného zúčtovania poistného za rok 2008.

Predkladanými novelami sa zavádza pre zdravotné poisťovne ďalšia povinnosť a to predkladať do vlády na schválenie rozpočet. V zmysle uznesenia vlády č. 571/2008 zo dňa  27.8.2008 prijatom na 107. schôdzi vlády  sa novelou upravujú  kompetencie ÚDZS v rozhodovacej oblasti. Najzávažnejšie problémy v aplikačnej praxi, ktoré úradu spôsobuje striktné vedenie konania podľa správneho poriadku, sa navrhuje  riešiť osobitnou úpravou správneho konania pre oblasť vydávania platobných výmerov.  Osobitnú úpravu konania má v zákone napríklad Daňové riaditeľstvo alebo Sociálna poisťovňa. Touto osobitnou úpravou správneho konania sa v zákone vylúči uplatnenie niektorých inštitútov alebo úkonov, ktoré v súčasnosti spomaľujú a sťažujú priebeh správneho konania vedeného úradom. Ďalej sa upravuje prerozdeľovací mechanizmus, preukazovanie platobnej schopnosti zdravotných poisťovní a zavádzajú sa ďalšie úpravy, ktorými sa nemení systém verejného zdravotného poistenia, ale sa zosúlaďujú zákony upravujúce verejné zdravotné poistenie s existujúcou platnou legislatívou.  

Realizácia návrhu zákona bude mať dopad na štátny rozpočet, nebude mať dopad na rozpočty obcí a rozpočty vyšších územných celkov. Návrh zákona nebude mať priamy finančný, ekonomický a environmentálny dopad, ani vplyv na zamestnanosť. 

Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná. Nie je dôvod nesprístupňovania návrhu zákona.

	Návrh zákona bol predmetom medzirezotrtného pripomienkového konania v dňoch od 30. júla 2008 do 19. augusta 2008. Rozpory sa nepodarilo odstrániť s nasledovnými subjektmi: Dôvera, zdravotná poisťovňa, a.s., Union, zdravotná poisťovňa, a.s., Apollo, zdravotná poisťovňa, a.s., Združenie zdravotných poisťovní, Spoločná zdravotná poisťovňa, Úrad pre dohľad nad zdravotnou starostlivosťou, Slovenská komora zubných lekárov, Slovenská komora iných zdravotníckych pracovníkov, Slovenská komora sestier a pôrodných asistentiek, Republiková únia zamestnávateľov, Protimonopolný úrad SR. 

Návrh zákona prerokovala Legislatívna rada vlády Slovenskej republiky dňa 30. septembra 2008; jej pripomienky a odporúčania sú v návrhu zákona zapracované.